Papersnake/gushiwen huggingface dataset:
时宰相生日乐府三首 其三
周紫芝（宋代）

海上神仙不知数，无人解说三山路。舟中彷佛见霞裾，弱水波深不堪度。

青天那得白日升，仁能爱物功乃成。秦汉之君俱好武，枉从方士求长生。

从来定乱必以战，公以不战为中兴。两朝岁活数百万，报公福禄知难名。

只今潭潭开二府，富贵如山泽如雨。经殿时闻御幄香，日对清光接天语。

归来下马复过庭，一德楼边柳阴舞。天上频移玳瑁筵，琼浆赐酒如流泉。

盛事传观作图画，蕊珠何处求群仙。皇天报德何时足，政恐天心似人欲。

会从四世数五公，何止长年是公福。
闷来
许月卿（宋代）

闷来时暂作儿嬉，沽酒溪边就买鱼。
鸥鸟水云天一色，梅花雪月地三奇。
水西何况景尤绝，雪后悬知画不知。
安得扁舟更蓑笠，闷来时暂作儿嬉。
下元歌
施肩吾（唐代）

契真之道飘飖易，动不动中如有寄。那知有无可超忽，去住玄机此其义。
赠陈握卿
王彰（清代）

琴剑飘零海外游，何期今日识荆州。共推品格无双美，独擅才华第一流。

医俗允堪消鄙吝，辅仁真可励清脩。去秋若使归帆急，顽石那从悟点头。
题乐全堂
张方平（宋代）

乐全得意自庄书，静阅流光乐有馀。四句幻泡明般若，一篇力命信冲虚。

心閒自觉浮云薄，才拙诚知与世疏。只此空名漫儿戏，何王城阙不丘墟。
感旱二首
郭印（宋代）

黯黯漫空云四垂，飘风何事一时吹。
天公岂是无情者，人物焦乾总不知。
佛光法师赞
释普度（宋代）

荡荡慈风弥宇宙，滔滔辩泻四河清。
毗卢海印全身佩，香拥优昙满帝城。
分巡柳庆出城别宪司诸公
蓝智（明代）

芳草古城东，飞花映酒红。千峰初过雨，五岭自生风。

雕鹗云霄迥，豺狼道路通。独惭风纪重，勋业赖群公。
冷瓶
文同（宋代）

海南有陶器，质状矮而堶。
云初日炙就，锻铄不以火。
水壶丑突兀，酒甒肥磥砢。
山罍颈微肿，石鼎足已跛。
圆如鸱夷形，大比康瓠颗。
华元腹且皤，王莽口何哆。
蕃胡入中国，万里随大舸。
携之五羊市，巾匮费包裹。
侏{左亻中离右隹}讲其效，泻辩若炙輠，
课以沸泉沃，冰雪变立可。
炙敲疗中渴，其用岂幺麽。
君凡几钱得，不惜持遗我。
曾将对佳客，屡试辄亦果。
勿云远且陋，幸可置之左。
戏同诸孙课春日迟迟
曾几（宋代）

昼漏今多少，人间只自知。
帘垂春色静，窗度日华迟。
柳影徐徐转，花阴缓缓移。
助成耕野事，添得读书时。
醉著三竿睡，忧来一局棋。
吾徒须爱惜，看即是冬羲。
采桑子（樱桃花）
赵师侠（宋代）

梅花谢后樱花绽，浅浅匀红。试手天工。百卉千葩一信通。

余寒未许开舒妥，怨雨愁风。结子筠笼。万颗匀圆讶许同。
移居 其二
程晋芳（清代）

风前小酹别花卮，已是丁香破粉时。知尔依人情不浅，惭予入骨俗难医。

过头竹记携罂灌，空腹榆经倚槛窥。辛苦山僧行脚惯，抚筇循玩去迟迟。
送吴提刑赴召三首 其二
赵蕃（宋代）

连朝欲作送公诗，以颂悬知孰愈规。万事要当明本末，一身切愈计安危。

老农不过除荑稗，良药安能弃朮芝。勿谓常谈便轻鄙，献言端自戒新奇。
水调歌头
俞国宝（宋代）

灵谷有荚气，盘结在巴山。云蒸雨朵欲遣，奇怪出人间。不作丰城宝剑，不作渥洼灵种，不作化龙竿。生此济时杰，理乱总相关。

入为相，出为将，两余闲。忠肝义胆，曾将鲠论破天颜。好把升平勋业，趁取河清桃熟，千岁奉金銮。草却登封检，双鬓未曾斑。
题悟性寺卧云堂呈源上人 其一
曾丰（宋代）

僧与白云同住山，梦同云出觉同还。勿移枕席下堂去，堂下吾疑是世间。
东都父老望幸
薛存诚（唐代）

銮舆秦地久，羽卫洛阳空。彼土虽凭固，兹川乃得中。

龙颜觐白日，鹤发仰清风。望幸诚逾邈，怀来意不穷。

昔因封泰岳，今伫蹑维嵩。天地心无异，神祇理亦同。

翠华翔渭北，玉检候关东。众愿其难阻，明君早勒功。
伤逝三首
赵文（宋代）

昨日相扶尚自存，今朝痛哭奠清尊。
如何一夜音容隔，便有纷纷说梦魂。
呈康职君谟
赵蕃（宋代）

高谭自可解人颐，何况携醪烹伏雌。衰白无庸辨须发，困穷端只坐书诗。

西湖阅境君其访，南亩深耕我自期。异日书来话畴昔，黄溪寺下雨昏时。
齐天乐·齐云楼
吴文英（宋代）

凌朝一片阳台影，飞来太空不去。栋与参横，帘钩斗曲，西北城去几许。天声似语。便阊阖轻排，虹河平溯。问几阴晴，霸吴平地漫今古。
西山横黛瞰碧，眼明应不到，烟际沉鹭。卧笛长吟，层霾乍裂，寒月溟濛千里。凭虚醉舞。梦凝白阑干，化为飞雾。净洗青红，骤飞沧海雨。
高阳台 吴倚云夫人
赵芬（清代）

莺媚能歌，花娇欲语，比肩人倚朱棂。珊管轻拈，画眉螺子微青。

闲抛书卷闲停绣，赌尖钗、好句先成。听分明，吟出红窗，总是双声。

玉箫凄咽秦楼凤，又天风吹送，鸾背飞琼。留取香签，几多断稿零星。

扁舟曾泊梅花堰，吊诗魂、冷月三更。剔寒檠、读罢遗编，梦落瑶京。
九月九 其二
徐积（宋代）

何必南山与北山，此心非独此时閒。手持白酒为常事，头带黄时是强颜。

醉后浩歌来就榻，醒时清啸起抽关。谁人遗我明霞曲，声在赤霄无处攀。
题马石渚所藏梅道人墨竹卷
朱浙（明代）

道人写竹一尺强，远势矫矫淩风翔。乾坤一气自完足，底事寒梢万丈长。
里人俞退翁自号南山南菊逸赏赋诗以道其志继
汪炎昶（宋代）

山人旧隐南山南，家具惟存赋诗笔。
翁浮清醖夜□云，菊泛寒香秋满堂。
模放已逼东篱真，经营况似南村宅。
懒从乾藓渍窗户，豪厌羔云黏几席。
铜鞭敲□秋韵铿，蕙账轩寒晓光寂。
张公十策未风云，周家六典姑泉石。
此与渊明亦何似，似处难将语凡客。
世间调上涴人衣，明日云深惆怅极。
念奴娇 其十六 新筑书屋
梁清标（清代）

蕉林名久，问先生何处、为君书屋。随地诛茅莳药草，卜构朱栏数曲。

北牖琴樽，南窗烟月，舒啸当休沐。旧阴清影，雨馀频展新绿。

几年潦倒京尘，故庐荒矣，梦绕家山麓。但取意中林壑在，便可结篱编竹。

簿领才抛，图书堪拥，世事凭翻覆。鸟啼花放，闲心如坐空谷。
工商会长木下新三郎开催园游会，口占奉赠
施景琛（清代）

此生何福入仙乡，玉盏琼浆取次尝。杨柳楼台春未老，枇杷门次日方长。

谢君棋局丁丁响，荀令衣痕叠叠香。十里东风花事好，且从潘岳问河阳。
自诒
陆游（宋代）

一廛东近会稽城，凿破烟芜俋俋耕。
上药养神非近效，善言铭座要躬行。
论书尚欲心先正，学道宁容气不平？天付吾侪元自足，满园春荠又堪烹。
送小刘解元赴试南宫
王洋（宋代）

衰年税萧寺，偶与凤巢邻。
万里刷鲜羽，一鸣惊众人。
寒催片骑急，春接赐袍新。
折取如丹桂，归荣鹤发亲。
西禅听戴道士弹琴
黄庭坚（宋代）

灵宫苍烟荫老柏，风吹霜空月生魄。
群鸟得巢寒夜静，市井收声虚室白。
少年抱琴为予来，乃是天台桃源未归客。
危冠匡坐如无傍，弄弦铿铿灯烛光。
谁言伯牙绝弦锺期死，泰山峨峨水汤汤。
春天百鸟语撩乱，风荡杨花无畔岸。
微霠愁猿抱山木，玄冬孤鸿度云汉。
斧斤丁丁空谷樵，幽泉落涧夜萧萧。
十二峰前巫峡雨，七八月後钱塘潮。
孝子流离在中野，羁臣归来哭亡社。
空床思妇感蠨蛸，暮年遗老依桑柘。
人言此曲不堪听，我怜酷解写人情。
悲歌浩叹弦欲断，翻作恬淡雍容声。
五弦横坐岩廊静，薰风南天厚民性。
人言帝力何有哉，凤凰麒麟舞虞咏。
我思五代如探汤，真人指挥定四方。
昭陵仁心及虫蚁，百蛮九译觇天光。
极知功高乐未称，谁能持此献乐正。
贱臣疏远安敢言，且欲空江寒滩静。
渔艇幽人知我心悠哉，更作严陵在钓台。
吾知之矣师且止，安得长竿入手来。
饮水
张嵲（宋代）

玉池潄液自芳鲜，记得当初病渴年。
抒井只应供爨用，不须全是凤门泉。
寻橦歌
王建（唐代）

人间百戏皆可学，寻橦不比诸馀乐。重梳短髻下金钿，

红帽青巾各一边。身轻足捷胜男子，绕竿四面争先缘。

习多倚附欹竿滑，上下蹁跹皆著袜。翻身垂颈欲落地，

却住把腰初似歇。大竿百夫擎不起，袅袅半在青云里。

纤腰女儿不动容，戴行直舞一曲终。回头但觉人眼见，

矜难恐畏天无风。险中更险何曾失，山鼠悬头猿挂膝。

小垂一手当舞盘，斜惨双蛾看落日。斯须改变曲解新，

贵欲欢他平地人。散时满面生颜色，行步依前无气力。
依韵和谢副合寄新酒
梅尧臣（宋代）

闻道芳洲景气新，却输鸥鹭日相亲，
小槽酒熟玻璃色，谁忆高台共赋人。
从道益声自清江送至樟镇别后书怀
罗公升（宋代）

故人难合并，贫路惜羁旅。孤蓬远追送，未怯危路阻。

当年滕王城，跌宕欣得侣。朱颜侮华发，笑口失愁绪。

那知更世故，侠客变处女。西风凄破帽，细雨杂参语。

羽书虽云急，飞斝未忍去。嗟予百忧集，俯仰辄龃龉。

萧然一匏笠，四海莫我处。断崖挥手处，别意写双橹。

夜阑江树摇，尚想客凝伫。
祝君适中折所居南山岩花二种曰玉梅曰含笑者为况名乃适中自制人鲜知之题五绝以广焉 其三
赵蕃（宋代）

大笑能株小作丛，吐香全似酒微中。旧观但比山茶白，无此枝头破颗红。
湖州歌九十八首
汪元量（宋代）

北望燕云不尽头，大江东去水悠悠。
夕阳一片寒鸦外，目断东西四百州。
刘吏部挽词
楼钥（宋代）

剸剧最云间，题舆上越山。
洞庭王泽远，庾岭使星还。
中道趋台治，名曹切近班。
阴功多及物，阳报看循环。
送友人赴粤
余正酉（清代）

此去投谁是，饥驱路几千。昼昏梅子雨，秋老荔奴天。

八口愁生计，孤帆入瘴烟。明湖春柳色，相待忆年年。
题惠山园八景 寻诗径
乾隆（清代）

岩壑有奇趣，烟云无尽藏。
石栏遮曲径，春水漾方塘。
新会忽于此，幽寻每异常。
自然成迥句，底用锦为囊？
拟寒山寺 其四十七
释怀深（宋代）

老翁急营生，贪饕不可化。一截已入土，百事放不下。

经卷无暇看，数珠未曾把。死去见阎王，必定遭唾骂。
句
王惟正（宋代）

云豀水云乡。
放水涧
陈洵直（宋代）

碧涧淙流缭一源，闸机不露暗惊渊。
李翱千载涛江兴，猛跨鳌头立足看。
霜天晓角（中秋对月）
刘辰翁（宋代）

乌云汗漫。浊浪翻河汉。过尽千重魔障，堂堂地、一轮满。

秋光还又半。檐声初漏断。不管满身花露，已办著、二更看。
【南吕】一枝花_平林暮霭收
奥敦周卿（元代）

平林暮霭收，远树残霞敛。疏星明碧汉，新月转虚檐。院宇深严，人寂静门初掩，控金钩垂绣帘。喷宝兽香篆初残，近绣榻灯光乍闪。
【梁州】一会客上心来烦烦恼，恨不得没人处等等潜潜。想俺闷乡中直恁欢娱俭。本是连枝芳树，比翼鸣鹣，尺紧他遭坎坷，俺受拘箝。致欠得万种愁添，不离了两叶眉尖。自揽场不成不就姻缘，自把些不死不活病染，自担着不明不暗淹煎。情思，不欢。这相思多敢是前生欠，憔翠损杏桃脸。一任教梅香冷句儿口店，苦痛淹淹。
【尾】蓝桥平地风浪险，袄庙腾空烈火炎。不由我意儿想，心儿思，口儿念。央及煞玉纤纤，纤纤，不住的偷弹泪珠点。
重九席上赋金铃菊
韩琦（宋代）

黄金缀菊铃，兖地独驰名。细蕊浮杯雅，香筒贮露清。

风休沉夜警，雨碎入寒声。自此传仙种，秋芳冠玉京。
读公择箧中徐季益孙子进昆仲诗有怀其人因以
赵蕃（宋代）

几年禅月閟灵栖，石磴崩摧仅可梯。
谁遣诗人来借住，自应无饭只羹藜。
病起四诗·一节食
陈造（宋代）

医经戒多食，书恶殄天物。
细茹取微足，卫生此其档。
是铭当匕箸，况我已衰疾。
胡为冒所戒，一卧复十日。
恙疴不虚生，一一自口实。
大嚼健武事，欲强蒲柳质。
行年逾知命，备历世纤悉。
山肤与水豢，尝味几十七。
婪酣复不已，颐正昧终吉。
昔人议四凶，饕餮乃其一。
不见辟谷翁，曾是汉良弼。
宴春台（初夏宴芙蓉堂）
黄裳（宋代）

夏景舒长，麦天清润，高低万木成阴。晓意寒轻，一声未放蝉吟。但闻莺友同音。燕华堂、绿水中心。芙蓉都没，红妆信息，终待重寻。清冷相照，邂逅俱欢，翠娥拥我，芳酝强斟。笙歌引步，登临更向瑶岑。卧影沈沈。自风来、与客披襟。纵更深。归来洞府，红烛如林。
涨水叹
释居简（宋代）

去年水为祟，数州害田稚。今年逾去年，低陌吞高阡。

天时杳难度，耕者虞沟壑。问天如何其，天空无磴梯。

苍然不可诘，试诘天所司。司方责公田，皇暇恤我私。

率先盈囷仓，又欲丰盛粢。长呼天不闻，问司胡不思。

反裘惜奇毳，里尽毳孰资。司云心是丰凶本，帝哀尔氓乱方寸。

遂令腐烂不可支，甚若秦皇齐威尸。佞壬矫诳至于此，天横伤残乃其自。

涛翻天上第一禅，所感召者诚宜然。或讥浮图事吟笺，法当勿用浮图言。

少陵琳琅千万篇，留人间者百不一。亦师粲可缚禅寂，不知此话何从出。
送马君采赴忠定书院教谕 其二
徐瑞（宋代）

孤城上与白云齐，唐宋诸人旧有题。吊古不须深感慨，但教残剩付归奚。
酬罗季康二首
廖行之（宋代）

惭愧材非可与言，等閒微籁自鸣天。
井蛙无理只成闹，里妇空颦岂解妍。
君自平生多与点，谁云一语始知然。
欲伸床下殷勤拜，诗律於今属大贤。
梅花有叹
白玉蟾（宋代）

苍苔玉艳委西施，玉胆冰姿尚伯夷。
春色一般清濁异，梅花亦自有安危。
次韵道元上人岁晚二首 其二
陈镒（明代）

地偏人迹罕，境寂自无哗。云湿松窗砚，风清竹屋茶。

石梁融雪液，山沼落泉花。臈近寒梅发，相看鬓易华。
杂诗
唐庚（宋代）

已绝经年笔，仍关尽日门。身谋嗟翠羽，人事叹榕根。

蔬食风掀市，楼居水破村。岭南霜自薄，何得鬓边繁。
州宅杂咏 穿杨亭
王十朋（宋代）

仁者果何似，宜于射也观。穿杨不在手，心地要须端。
和刘卿材十咏 其六 水鸭
黄庶（宋代）

忆在山中日，溪边把钓钩。相逢恐惊起，招手却回舟。
挽李太孺人
胡寅（宋代）

桂水无情日夜东，空余丹旐泝西风。
一经不负门闾望，五鼎端西馈祀丰。
茂渥出纶观有炜，芳徽勒石播何穷。
遥知祖送诗千首，挽铎声悲大队中。
嘉鱼池
宁某（宋代）

四百峰峦隐画屏，翠光楼阁起山溟。
高侔太岳千山小，势镇乾坤万古青。
石洞猿啼烟月落，嘉池龙起水云腥。
临流矶上谁遗迹，隐约仙人窦子明。
杂咏下 欣对亭
洪适（宋代）

临清莫三叹，对景非一欣。缓踏溪南路，怕惊鸥鹭群。
寓叹
陆游（宋代）

千载前人每暗同，眼边俗客马牛风。
作文要可张子布，饮酒思从陈孟公。
半世氛埃成潦倒，几时蓑钓入空蒙？一庵处处皆堪老，莫怕无山著此翁。
归渡柴墟江口
宋伯仁（宋代）

白头浪裹叶舟轻，全靠樯桅寄死生。
唯有青山无一事，不忧风雨不忧晴。
王昭君
蒋山卿（明代）

拭泪新装束，朝来殿里辞。
何堪辞诀日，却是见怜时。
汉骑临关少，胡笳出塞迟。
琵琶写哀怨，凄切转添悲。
赋得薰风入菡萏
毕自严（明代）

微风起青蘋，吹入芙渠畔。翠盖相招摇，红妆争历乱。

伫观绰约姿，忽讶天香荐。中有鹓鹭群，唼喋时隐见。

高怀忆茂叔，昕夕起留恋。
陪秋山相公游大涤洞天一庵夜宿感梦
郑斗焕（宋代）

天柱清游尾使星，笋舆轧轧入山深。
龙行雨去泉花定，鹤叫云来木叶阴。
松石已安通夕寐，江湖空老百年心。
圆冠方袂何仙子，梦里将诗索共吟。
嘉禾
黎光（明代）

圣皇御寰宇，恩膏被万汇。矧兹丰年登，祯祥总来萃。

嘉禾应时生，一茎分五穗。离披翠叶敷，璀璨珠颗聚。

周岐堪共称，汉亩实同类。乃知淑气钟，为国表祥瑞。

守臣远来进，籎籎陈丹陛。愿付太史书，休声垂万世。
九日过海幢寺送金道人回丹霞有作并寄逃两诸公
陈廷和（清代）

何事买山隐，丹霞紫气高。东西双草履，风雨一絺袍。

仄径赖容屐，急流须著篙。重阳好风日，未敢学持螯。
和景彝圣俞马上见槐花
韩维（宋代）

天津南望两涯间，蓊若青云乍吐山。
花叶相催何日已，尘埃不吐几人闲。
郎官萧洒裁诗丽，博士龙钟叹鬓班。
我独无诗亦无叹，朝驱羸马暮知还。
冯翊谚
佚名（唐代）

苦泉羊，洛水浆。
饯罗史君二首 其一
徐鹿卿（宋代）

圣朝选表作公卿，如此才猷合要津。上亦知公能体国，心乎济物不谋身。

梅花岭下忽千里，荷橐班中添一人。民愿借留留不得，多应留与十分春。
山庵秋夕
孙应时（宋代）

山晚下樵牧，秋声生夜长。
精庐脱尘想。倦枕惬新凉。
万里一筇在，百年双鬓苍。
定知间有味，不必醉为乡。
送叶桐轩赴永嘉上幕兼简刘使君
释居简（宋代）

清才出故家，幕府在东嘉。吟熟蕃池草，潮回富石花。

霜垂低树实，珠滴小槽霞。更勺龙翔碧，晴窗试麦畬。
下帘兀坐咏雪
韩淲（宋代）

纸帘垂下竹炉深，火白灯青窗气侵。但可吟哦经我手，不须斟酌问它心。

天寒频岁无飞雪，地煖连朝有积阴。万径千山踪迹外，踌躇足力咏投簪。
与开老
释居简（宋代）

自负平生识湛庵，只今又与阿戎谈。须知父子不传底，岂在南询五十三。
贺新郎 云期忌辰焚寄二首，用《弹指词》韵 其一
王策（清代）

地下相安否。一年来、瑶宫乐句，吟成几首。倘入修文颜夏伍，只有君家齿幼。

慎莫倚、才情使酒。再问先期贤德曜，望乡台、应望重携手。

曾否与，欢逢久。

心香爇向深宵透。愿随君、飞神点鬼，甚时才勾。血拇凿牙何足畏，此辈人间多有。

侬已是、几番亲受。知我惟君君又去，料赋成鹦鹉身难救。

空有泪，滴襟袖。
新岭
徐书受（清代）

振衣忽霄汉，巉绝已平视。一线上天奥，万笏出地底。

斜日在半崖，高鸟飞不起。豁然倚层空，盘旋径逦迤。

云生乍笼袖，涧响复盈耳。何处烟林钟，天风吹十里。

蹑景有羽翰，苍苍暮凝紫。
次樊长文孝廉游鼎湖韵
释一机（明代）

浮生閒未得，随步陟湖峰。径曲疑无地，山深何许松。

花开明远峤，溪响间疏钟。正好逢僧话，高春逼暮容。
春台晴望
李程（唐代）

曲台送春目，景物丽新晴。霭霭烟收翠，忻忻木向荣。

静看迟日上，闲爱野云平。风慢游丝转，天开远水明。

登高尘虑息，观徼道心清。更有迁乔意，翩翩出谷莺。
至南安和知事陈云壑祠龙母韵
陈谟（明代）

贝阙珠宫仙乐举，盈盈初日碧波间。眉如王母三千岁，鬓绾湘娥十二鬟。

榕叶春浓僧院寂，木兰风细钓丝闲。渚蘋荐罢骚人醉，老我何能一叩关。
柳荑
缪宝娟（清代）

浅映眉如敛，浓拖眼欲迷。行人休便折，留覆短长堤。
感皇恩·露染武夷秋
辛弃疾（宋代）

露染武夷秋，千蛮耸翠。练色泓澄玉清水。十分冰鉴，未吐玉壶天地。精神先付与，人中瑞。青锁步趋，紫微标致。凤翼看看九十里。任挥金碗，莫负凉飚佳致。瑶台人度曲，千秋岁。
游王官谷
毌沆（宋代）

不污唐家乱，萧然表圣居。泉声舆山色，相得共清虚。
人日用常之韵寄才叔居甫
许及之（宋代）

断肠梅作雪纷飞，似与金花巧胜违。此日共怜人日是，今春谁道我春非。

閒中风月为莲社，醉里莺花即锦衣。题寄草堂须记取，莫孤绿绕惜红围。
游东龛岩赋十景诗 其四 瓮潭
唐文凤（明代）

空潭形圆小于瓮，寒泉注满波翻永。秋蟾落影如明珠，夜永骊龙应起弄。

若能变作葡萄醅，酣饮吏部应时来。当年令公日咽漱，青山猿鹤无惊猜。
读渊明诗效其体十首 其二
李之仪（宋代）

渊明弃官归，议者见各别。去就须有名，岂独为卑亵。

折腰分当尔，柴米岂无说。舍彼而处此，亦不苟自洁。
送僧之华亭
释文珦（宋代）

忽尔来相别，携琴便出关。
此行离日下，何事到云间。
郭外遥通海，舟前少见山。
应思旧栖处，樵屋过秋閒。
题王摩诘画袁邵公卧雪图
周紫芝（宋代）

东京数人物，矫矫称袁公。经纶有能事，早岁初未逢。

何许结蓬茅，草树风淅沥。幽梦寄一椽，暮雪深几尺。

平田已无路，况复知公门。人言公苦寒，谓死宁当存。

鸣驺入空谷，暖律破寒冱。岂伊逢异人，天实起僵仆。

汉明号贤主，杖击无名郎。冤囚我自理，微绪渠当昌。

摩诘亦可人，六幅写奇事。浩荡怀远图，徘徊有佳思。

炎天挂空壁，一洗毛骨寒。意岂在冰雪，高风薄云端。
和延年岩桂
罗从彦（宋代）

几树芬芳檀与沉，枝枝若占郤家林。风摇已认飘残菊，日照浑疑缀散金。

仙窟移来成美景，东堂分去结清阴。我今不愿蟾宫折，待到蟾宫向上吟。
先寄观复
苏泂（宋代）

老去真无几，为官又不成。
殷勤驱病体，端的为交情。
人以风姿胜，梅将雪意争。
知君定怀我，株坐或遐征。
次韵邵子可弹琴二首
陈东（宋代）

漫说朱弦太古清，政无矇瞽在周庭。
高山流水本无事，安用区区里耳听。
瑞芝堂
曾丰（宋代）

太空生两仪，群有函一气。
飞走动植中，往往有常类。
凡与常类动，疑类复疑异。
缙云开国公，来摄飞挽事。
乘闲携家人，纵步至台治。
三杯晚酣风，一笑春盎地。
夜阑堂左楹，蒸出芝茁蒂。
人不惯见芝，疑信初异议。
诏除九天来，邮传三日至。
笑开芝函看，默与芝事契。
始摄今即真，虽疑亦云瑞。
那知瑞在人，小物未为贵。
我公胸次宽，始与天地似。
所临和气俱，万汇一一遂。
江湖淮浙闽，两稻多不穟。
广东十四州，乐国逢稔岁。
{左禾右罢}稏万里黄，厥瑞吾骇视。
煌煌楹上芝，兹特瑞之细。
题汤泉二首
秦观（宋代）

温井霜寒碧甃澄，飞尘不动玉奁清。
老翁仙去羸骖共，太子东归废沼平。
据石聊为宝陀观，决渠还落堰溪声。
浣肠灌顶虽殊事，一洗劳生病恼轻。
汉宜文章镜铭
佚名（两汉）

炼冶铜华清而明，以之为镜而宜文章。乃延年益寿去不羊，与天毋极而日月之光。

毋相忘。
减字木兰花·珠帘乍见
王之望（宋代）

珠帘乍见。云雨无踪空有怨。锦字新词。青鸟衔来恼暗期。桃溪得路。直到仙家留客处。今日东邻。远忆当年窥宋人。
鄂州劝农
罗愿（宋代）

国有四民，各分一职。农次于士，盖尊稼穑。日出当作，日入乃息。

用天分地，以足衣食。菖叶初生，于是始耕。务限既入，农事转急。

禾当播种，乘雨接湿。高田大豆，榆荚为候。三月区处，油麻穄黍。

时当警窃，图葺墙宇。蚕沙麦种，四月收贮。开渠决窦，以待暴雨。

月建在午，秧苗入土。女工织作，三伏炎暑。七月芟草，烧治荒田。

大麦小麦，上戊社前。禾欲上场，九月涂仓。缉绩布缕，十月多霜。

冬至埋谷，预试五种。不宜者轻，宜者则重。腊月粪地，治碓雕桑。

脩治农器，向春则忙。四时之务，展转相寻。既有常产，当有常心。

鸡豚兼蓄，枣栗成林。我念此州，土多冒占。纷纷刬请，扰扰定验。

雨泽空过，失天之时。生意不发，失地之脂。身力不出，枉堕四肢。

于私无益，于官亦亏。耕既不深，难行根脉。耘既不勤，众草之宅。

粪若不施，谷不精泽。收若不速，风雨狼藉。若能开垦，处处良田。

若能灌溉，岁岁丰年。古来开亩，广尺深尺。长亩三条，于中种植。

渐锄陇草，爬土亩中。苗根日深，耐旱与风。又有区种，与亩不同。

方深六寸，种禾一丛。七寸一区，匀如棋局。区收三升，亩号百斛。

用力既到，所收亦多。比之漫撒，效验如何。凡苗之长，全在粪壤。

器欲巧便，牛须肥健。其或无牛，以人牵犁。彼此换工，惟在心齐。

游手浮堕，讥笑父祖。一时之逸，终身之苦。稍识文字，莫弄官方。

暂然得理，不可为常。劝尔保身，孝谨无辱。劝尔居家，省俭常足。

兄弟同心，勿营私曲。年丰感谢，休厌米谷。官租未送，莫尝酒肉。

不寻閒事，门户清肃。粗然不阙，教子习读。渐入士类，光庇宗族。

岁时礼节，亲邻往复。孙曾济济，所谓受福。古有茅容，鸡供母馔。

自将野菜，与客同饭。张氏九世，同居相爱。官家亲问，写忍以对。

郤公贫馁，甥侄孤遗。饭藏两颊，以活两儿。王丹在乡，亲行农野。

多载酒肴，劝赏勤者。前贤所为，可以为师。美哉农者，国之良民。

直道本业，必养其亲。奸未必富，拙未必贫。地道无穷，天有冬春。

筋力在己，日用日新。俯仰求人，莫如求身。
满江红·眼底交游
张之翰（元代）

眼底交游，十载被、江湖相隔。尝记得、道庵人静，纵谈朝夕。纸上云烟随散落，毫端风雨何休息。甚这回相见便苍颜，都非昔。中年别，真堪惜。生辰会，谁曾必。看西风摇动，可人词笔。天上桂华香近也，此杯再要和君吸。恨抗尘走俗太忙生，无间日。
题方琮山水图二首 其一 桃蹊春霭
弘历（清代）

太古千峰静，幽人一事无。谷神能蕴藉，春色有工夫。

萧寺依云构，危亭借石扶。亦云工位置，吴苑此规模。
五日雨
李振钧（清代）

汨罗江流劲如弩。碧血喷薄飞作雨。江头争集吊左徒，荆楚岁作记月午。

裂缯剪綵模真龙，画舸婆娑竞箫鼓。晴景水滨多丽人，艳妆照水明霞舞。

大风捲地雨忽来，墨云浓压青蒲浦。跳珠溅湿红罗襦，委钿遗簪不胜数。

是谁好事倡遨嬉，名曰竞渡义奚取。吁嗟灵均生不辰，鱼腹曾无一抔土。

举世温蠖那可蒙，蝉蜕浊秽浩气吐。为箕为尾为虹霓，駴走罔象敢予侮。

五丝九粽投深渊，正恐幽怪笑人鲁。况以凭吊恣欢娱，蒲酒枭羹长命缕。

即使招魂歌楚些，不谅丹心心更苦。离骚一卷多离忧，非怨君王疾谗蛊。

思公子兮怀美人，涕泣冀回天听俯。誓将白水明独清，不恨身歼恨无补。

奈何误解风人辞，胥江怒潮竟同伍。孤忠自喻知者难，鼓枻沧浪彼渔父。

贾生赋鵩同死生，子长若失惭论古。我知今雨亦偶然，未必怀沙尚馀怒。
四月二十日登乌奴山
卷刚中（宋代）

乌奴楼阁起江皋，特地携樽上最高。
城阁带烟无十里，舳舻衔运过千艘。
个中官事暂时少，明日吾生依旧劳。
未到张灯犹晚渡，锦腰催拍送陶陶。
征妇怨
释文珦（宋代）

宁为路傍草，莫作战士妻。初嫁席未温，夫今戍辽西。

忆与夫别时，山川正飞雪。腰间弓箭重，冰冻马蹄裂。

夫君在万里，如何可相求。瞻彼日月光，使妾心悠悠。

悠悠复悠悠，想思曷云已。夜夜劳梦魂，遥遥渡辽水。

军中有纪律，君当慎终始。勿以念室家，无心事戎垒。

自昔忠义人，从军皆效死。
山间
孙岩（宋代）

谷鸟鸣声滑，山云变态新。
清渠不没胫，亦有浣纱人。
玉阶草
陈子升（明代）

敛袖出屏香，摇綦历阶草。三十六宫中，自守青苔老。
问傅庵海棠消息 其二
释居简（宋代）

红云煖压草玄池，宫烛传榆夜更奇。空掩沉香亭北恨，玉环宿酒未醒时。
泊表诚寺
张浤（清代）

茑萝寺外草萧萧，流水门前昼夜号。苔蚀残碑封瓦砾，烟埋古夜剩松涛。

一杯麦饭同光武，三尺铜花类汉高。莫叹此间荆棘满，钟山陵上亦蓬蒿。
寄赵青山同舍档四首
汪元量（宋代）

短褐离披紫凤图，非扬非墨亦非儒。
独怜后辈欺前辈，自笑今吾即故吾。
长安送友人东归
李频（唐代）

白社思归处，青门见去人。乡遥茂苑树，路入广陵尘。

海日潮浮晓，湖山雪露春。犹期来帝里，未是得闲人。
读天宝诸公事
王遂（宋代）

忠贤赴国方忧北，奸党全身却落南。
祸福难从当世问，是非时有老农谈。
八月十四日送叶子谦自会稽游江观湖归闽
王铚（宋代）

倾盖论交意已倾，断弦重续喜君听。
山川妙意藏千古，天地神机在六经。
朝夕事皆翻覆手，古人情寄短长亭。
涛江君往观秋注，万顷涨溟无浅行。
蝴蝶
齐己（唐代）

何处背繁红，迷芳到槛重。
分飞还独出，成队偶相逢。
远害终防雀，争先不避蜂。
桃蹊牵往复，兰径引相从。
翠裛丹心冷，香凝粉翅浓。
可寻穿树影，难觅宿花踪。
日晚来仍急，春残舞未慵。
西风旧池馆，犹得采芙蓉。
偈颂八十七首
释慧开（宋代）

礼拜即是，不礼即是。
黄面瞿云，在我脚底。
梅
释行海（宋代）

拂拂霜风掠面寒，清愁犹倚玉栏干。
月中香韵浑无赖，雪后晴花最好看。
大围山
欧阳玄（元代）

大围山高高几许，绝顶嵯峨戴林坞。石隙花开自夏春，地炉僧拥无寒暑。

清流白鹇涤羽毛，绿树黄熊引筋膂。山腰日午婴儿啼，知有雷公出行雨。
送不浮弟归金陵
高斯得（宋代）

分袂四百旬，盍簪三十日。
君来一何迟，吾去一何疾。
题彼原上鴒，飞鸣不相失。
奈何缘薄宦，参辰各方一。
我须尽成丝，君紒才如栗。
人生几相见，岁月去如斥。
两苏欠同归，二陆事堪栗。
天伦盎中荠，富贵剑头蜜。
岷下饶蹲鸱，吴中富仙术。
纵不死同丘，其可生异室。
愿君解龟后，休汝毋他适。
建邺水易滋，武昌鱼多乙。
急来共藜羹，荫此青林密。
春风棣华开，溪头望归鷁。
岭南察院和郁道长韵
唐锦（明代）

叹息西风滞葛衣，几多情事与心违。白云万里天如寄，黄叶千林客未归。

雁足有时凭附信，鸥盟何日许忘机。清高偏爱陶彭泽，三径何曾着是非。
存没口号
苏泂（宋代）

百川衮衮东赴海，学者皆知孔氏宗。
六籍湮微吾道丧，武陵山下泣寒蛩。
杏花
温宪（唐代）

团雪上晴梢，红明映碧寥。店香风起夜，村白雨休朝。

静落犹和蒂，繁开正蔽条。澹然闲赏久，无以破妖娆。
邹枢密挽诗
高斯得（宋代）

有伟伦魁彦，风标九牧倾。
直声同日揭，峻节与霜明。
贺旅羞权隶，佳兵折寇萌。
一麾人共惜，再入道弥贞。
专对思尊主，涂归首正名。
终然疏汲黯，谁复挽阳城。
访落当元祀，干旄并两英。
驲车方税鞅，局面已翻枰。
不惮笺天苦，坚留出昼行。
一言婴虎怒，八载与鸥盟。
改瑟新元休，持枢赞国成。
咎言方汹涌，悟主独和平。
南谷撩归梦，东藩薄宦情。
寒花馨晚节，潜颖谢浮容。
落落灵光殿，堂堂董相茔。
国人歌轰杵，志士泪缘缨。
隶也常尊盂，嗟哉未识荆。
易名如得与，犹足慰平生。
即事示子遹
陆游（宋代）

四十已悲非少年，耄期何事每欢然？游山夜雨眠僧院，沽酒秋欢上钓船。
诸友诗章来亹亹，小儿笔势亦翩翩。
眼边不是常萧索，终忆巢居访老仙。
许彦周所作墨戏为之赞
释德洪（宋代）

异哉土蛇，登树而怒。怒见脊尾，口眼可惧。王孙地坐，气詟毛竖。

欲去不敢，攀枝而顾。丰狐行藏，心常愧负。见之而走，敏若脱兔。

孰能傲然，如此老树。与之相亲，不惊不怖。问何能尔，以无我故。

酒色海中，有万奇趣。不出二种，猜疑掉举。盖无常蛇，终不赦汝。

居士图之，以警未悟。觉范一见，笑手为拊。
感春二首 其一
郭祥正（宋代）

高枝花自舞，低枝花自笑。上有浓露濯，下有清溪照。

开落十日间，谁识春工妙。一杯亦颓然，独醒时所诮。
赤城
释行海（宋代）

玉京仙额篆封苔，密密春云洞不开。
白蟒降时凭铁锡，红霞飞处接瑶台。
林幽怪石如人立，夜静空山有鬼哀。
一曲凤箫声已断，释签岩下独徘徊。
元绛参政挽词
苏辙（宋代）

吴越朝天功在民，当年卿相亦仁人。
曾孙终与元丰政，故老犹仁异代因。
吏治清明开白日，文词俊发吐青春。
邺都従事堂中客，涕洒高原柏子新。
将归寄润
彭汝砺（宋代）

纷纷穷绪不能禁，一缕俄惊百万寻。风月正牵相望眼，山川难系欲归心。

萧条又作新秋意，牢落谁同永夜吟。车马鼎来吾即起，梦魂先傍竹亭阴。
到石宝岩下二绝 其一
何梦桂（宋代）

十里矗巉岩，移来指顾间。相逢曾识面，元不隔重关。
雪中登郡城西亭二首 其二
马祖常（元代）

楚甸无层冰，霢霂土膏湿。更怜三角湖，澄彻莹寒碧。
赠衡山麋明府
曹松（唐代）

为县潇湘水，门前树配苔。
晚吟公籍少，春醉积林开。
涤砚松香起，擎茶岳影来。
任官当此境，更莫梦天台。
题画山水扇
明不亏（宋代）

淋漓戏墨堕毫端，雨湿溪山作小寒。家在严陵滩上住，风烟不是梦中看。
贺新郎（乙亥春题雁荡山）
王义山（宋代）

雅有登山癖。觉老来、尚可跻攀，浪游蹑屐。险怪嶕峣称雁荡，争秀群山第一。更耸出、穹崖千尺。景物深藏长谷里，最上龛，水凿时冲激。硉矹处，钜□石。

地生天作谁能识。睹江山如故，恨无一时人物。灵运当年为太守，佳处都曾游历。独不见、此山脚迹。风月直须人管领，怎不移、石壁题岩壁。今且著，老夫笔。
用前送行韵寄赵编修可斋
释居简（宋代）

烁石与金流，怀人眺晚楼。忽闻提健笔，喜似得神州。

稻粒不多日，窗疏相次秋。只分千里月，木李不中投。
寄题望湖楼
蒋堂（宋代）

城上危楼势孤峙，楼头尽见湖中水。
水色澄明游者多，古来雅以鉴为比。
家家画舫日斜归，处处菱歌烟际起。
清涟蒙润一都会，碧底涵空三百里。
溥哉利及镇东人，而我常嗟马臻死。
今滋史君多感慨，所以望湖心不已。
频登雉堞追古往，盛集宾朋为宴喜。
楼南极目芙蓉花，万叠红英照千骑。
木兰花慢·二分春到柳
张炎（宋代）

二分春到柳，青未了，欲婆娑。甚书剑飘零，身犹是客，岁月频过。西湖故园在否，怕东风、今日落梅多。抱瑟空行古道，盟鸥顿冷清波。知麽。老子狂歌。心未歇，鬓先斑。叹敝却貂裘，驱车万里，风雪关河。灯前恍疑梦醒，好依然、只著旧渔蓑。流水桃花渐暖，酒船不去如何。
颂古三十一首
释原妙（宋代）

无端平地起干戈，争似属牛人更多。
满面惭惶无著处，低头依旧入烟萝。
次韵仲退对月感怀四首 其三
徐瑞（宋代）

水火互为宅，此理不在远。君看乌与兔，可以悟一本。

吾将罪倏忽，何事凿混沌。大笑睨八荒，落木西风晚。
南乡子
李珣（五代）

烟漠漠，雨凄凄，岸花零落鹧鸪啼。远客扁舟临野渡，
思乡处，啼退水平春色暮。
兰桡举，水文开，竞携藤笼采莲来。回塘深处遥相见，
邀同宴，渌酒一卮红上面。
归路近，扣舷歌，采真珠处水风多。曲岸小桥山月过，
烟深锁，豆蔻花垂千万朵。
乘彩舫，过莲塘，棹歌惊起睡鸳鸯。带香游女偎伴笑，
争窈窕，竞折团荷遮晚照。
倾绿蚁，泛红螺，闲邀女伴簇笙歌。避暑信船轻浪里，
闲游戏，夹岸荔支红蘸水。
云带雨，浪迎风，钓翁回棹碧湾中。春酒香熟鲈鱼美，
谁同醉？缆却扁舟篷底睡。
沙月静，水烟轻，芰荷香里夜船行。绿鬟红脸谁家女，
遥相顾，缓唱棹歌极浦去。
渔市散，渡船稀，越南云树望中微。行客待啼天欲暮，
送春浦，愁听猩猩啼瘴雨。
拢云髻，背犀梳，焦红衫映绿罗裾。越王台下春风暖，
花盈岸，游赏每邀邻女伴。
相见处，晚晴天，刺桐花下越台前。暗里回眸深属意，
遗双翠，骑象背人先过水。
携笼去，采菱归，碧波风起雨霏霏。趁岸小船齐棹急，
罗衣湿，出向桄榔树下立。
云髻重，葛衣轻，见人微笑亦多情。拾翠采珠能几许，
来还去，争及村居织机女。
登画舸，泛清波，采莲时唱采莲歌。拦棹声齐罗袖敛，
池光飐，惊起沙鸥八九点。
双髻坠，小眉弯，笑随女伴下春山。玉纤遥指花深处，
争回顾，孔雀双双迎日舞。
红豆蔻，紫玫瑰，谢娘家接越王台。一曲乡歌齐抚掌，
堪游赏，酒酌螺杯流水上。
山果熟，水花香，家家风景有池塘。木兰舟上珠帘卷，
歌声远，椰子酒倾鹦鹉盏。
新月上，远烟开，惯随啼水采珠来。棹穿花过归溪口，
酤春酒，小艇缆牵垂岸柳。
寄名山李著作
范祖禹（宋代）

剑外虽云远，外山信日闻。
漏天常泄雨，蒙顶半藏云。
万里飞凫舄，三年隐豹文。
茗芽春后好，应许故人分。
鹤林仙坛寺
黄庚（元代）

古坛归鹤杳，野鹿自成群。
岚气浮清晓，钟声出白云。
树穿僧屋老，水到寺门分。
人世无穷事，山中了不闻。
题郑尉爱山楼
方岳（宋代）

三间屋与佛同住，纸帐梅花烟雨寒。
有客肯来清话否，上楼借与好山看。
冬初酒熟二首
白居易（唐代）

霜繁脆庭柳，风利剪池荷。月色晓弥苦，鸟声寒更多。

秋怀久寥落，冬计又如何。一瓮新醅酒，萍浮春水波。

酒熟无来客，因成独酌谣。人间老黄绮，地上散松乔。

忽忽醒还醉，悠悠暮复朝。残年多少在，尽付此中销。
铜陵
湛若水（明代）

铜岭峰头驾铁船，望中神爽一飘然。少间复作千年慨，慨底如吾济巨川。
嘉定巳巳立秋得膈上疾近寒露乃小愈
陆游（宋代）

今年病老遂难禁，二竖奔逃岂易寻。
风雨三更僮仆睡，自持残烛检千金。
寒堂梦松
张镃（宋代）

堂成初喜豢髯龙，肯梦当年十八公。
实树未穿烟际雪，钧天先听日噗风。
成丹得所从春首，栖鹄无声过夜中。
谁遣墙阴接芝径，月晴应是费拖筇。
小鸟
张坦（清代）

小鸟名难辨，低飞转不穷。常虚鹰隼逐，纵入网罗空。

暗叶寻虫细，柔条啄果红。笑他九万里，终待北溟风。
逍遥咏 其二
赵炅（宋代）

雅澹玄中得，常人故不知。幽深无远近，道外细推之。

碧落神仙境，烟霞日月随。参详寰宇内，邪正岂相离。
偈颂一百零九首 其十七
释可湘（宋代）

每怜纸撚揾无油，将底光辉古荡湫。今日元宵时节至，也还水上挂灯毬。
天兴二年都尉司铜印
李映棻（清代）

古印沈埋久尚传，共将磨洗认铜仙。晚霞世界依然否，愁说天兴第二年。
题琳老所携二苏书帖
毛滂（宋代）

道人此书欲在眼，扁舟一宿亦随身。
霁月光风开玉轴，千年彷佛见斯人。
和仁仲舟中三绝
胡寅（宋代）

支川千百欲归东，不得江湖不会同。
可但中流能击楫，也知高浪要乘风。
玉楼春·白莲
王夫之（明代）

娟娟片月涵秋影，低照银塘光不定。绿云冉冉粉初匀，玉露泠泠香自省。
荻花风起秋波冷，独拥檀心窥晓镜。他时欲与问归魂，水碧天空清夜永。
李起宗舍人悠然亭
楼钥（宋代）

远游蜀道历艰难，径上甘泉豹尾间。
荷橐忽思辞北省，拂衣自喜见南山。
当时旁舍基犹在，回首垂髫鬓已斑。
先友脾阴尽陈迹，寒空依旧湿烟鬟。
句 其二
王观（宋代）

炎威不到轩窗外，冷气常存枕簟中。
次韵子瞻连雨江涨二首
苏辙（宋代）

南过庾岭更千山，烝润由来共一天。
云塞虚空雨翻瓮，江侵城一屋浮船。
东郊晚稻须重插，西舍原蚕未及眠。
独棹扁舟趁申卯，米盐奔走笑当年。
与胡经仲、陈朋元游照山堂，梅数百株盛开
范成大（宋代）

九陌缁尘满客襟，钱塘门外有园林。
胡床住处梅无限，酒旆垂园柳未深。
晴日暖风千里目，残山剩水一人心。
元方伯始皆吾党，邂逅清游直万金。
自建业至京口或行或泊即事成诗六首 其二
黄淳耀（明代）

龙吟江漠漠，叠浪隐蛮雷。系䌫吹还解，崩沙过复回。

芦人收网去，水母划波开。一叶投何所，颠危亦甚哉。
迎春花
曾习经（清代）

宣春小阁侍更衣，生物趋功入细微。愁里弄妆慵不觉，东风先与约黄归。
蒸霞谷为曹公会赋
张孝祥（宋代）

见说蒸霞谷，连山只种桃。补成天五色，散作佛千毫。

月底群仙下，风前细仗高。期君成美实，归献赤霜袍。
慈溪县学记
王安石（宋代）

不下不可一日而无政教，故学不可一日而亡于不下。

古者井不下之田，而党庠、遂序、国学之法立乎其中。乡射饮酒、春秋合乐、养老劳农、尊贤使能、考艺选言之政，至于受成、献馘、讯囚之事，无不出于学。于此养不下智仁、圣义、忠和之士，以至一偏之伎、一曲之学，无所不养。而又取士大夫之材行完洁，而其施设已尝试于位而去者，以为之师。释奠、释菜，以教不忘其学之所自；迁徙、逼逐，以勉其怠而除其恶。则士朝夕所见所闻，无非所以治不下国家之道，其服习必于仁义，而所学必皆尽其材。一日取以备公卿大夫百执事之选，则其材行皆已素定，而士之备选者，其施设亦皆素所见闻而已，不待阅习而后能者也。古之在上者，事不虑而尽，功不为而足，其要如此而已。此二帝、三王所以治不下国家而立学之本意也。

后世无井田之法，而学亦或存或废。大抵所以治不下国家者，不复皆出于学。而学之士，群居、族处，为师弟子之位者，讲章句、课文字而已。至其陵夷之久，则四方之学者，废而为庙，以祀孔子于不下，（斫木抟土，如浮屠、道士法，为王者象。州县吏春秋帅其属释奠于其堂，而学士者或不预焉。盖庙之作，出于学废，而近世之法然也。今不子即位若干年，颇修法度，而革近世之不然者。当此之时，学稍稍立于不下矣，犹曰县之士满二百人，乃得立学。于是慈溪之士，不得有学，而为孔子庙如故，庙又坏不治。今刘君在中言于州，使民出钱，将修而作之，未及为而去。时庆历某年也。

后林君肇至，则曰：“古之所以为学者吾不得而见，而法者吾不可以毋循也。虽然，吾之人民于此，不可以无教。”即因民钱，作孔子庙，如今之所云，而治其四旁为学舍，讲堂其中，帅县之子弟，起先生杜君醇为之师，而兴于学。噫！林君其有道者耶！夫吏者，无变今之法，而不失古之实，此有道者之所能也。林君之为，其几于此矣。

林君固贤令，而慈溪小邑，无珍产淫货，以来四方游贩之民；田桑之美，有以自足，无水旱之忧也。无游贩之民，故其俗一而不杂；有以自足，故人慎刑而易治。而吾所见其邑之士，亦多美茂之材，易成也。杜君者，越之隐君子，其学行宜为人师者也。夫以小邑得贤令，又得宜为人师者为之师，而以修醇一易治之俗，而进美茂易成之材，虽拘于法，限于势，不得尽如古之所为，吾固信其教化之将行，而风俗之成也。夫教化可以美风俗，虽然，必久而后至于善。而今之吏，其势不能以久也。吾虽喜且幸其将行，而又忧夫来者之不吾继也，于是本其意以告来者。
哲宗传受国宝三首
郊庙朝会歌辞（宋代）

于穆我王，继序不忘。明昭上帝，上帝是皇。长发其祥，惠我无疆。

受命于天，既寿永昌。
潮阳容老出游闽浙过泉南当谒涌老禅师因寄四句偈
赵鼎（宋代）

老矣潮州韩吏部，饥餐渴饮似当年。明明月夜长相照，莫怪无书寄大颠。
捣练子·斟别酒
李石（宋代）

斟别酒，问东君。一年一度一回新。看百花，飘舞茵。斟别酒，问行人。莫将别泪裛罗巾。早归来，依旧春。
琅邪三十二咏 其三十二 东峰亭
韦骧（宋代）

山中时节早，地势近春华。岁岁东风至，先看傍砌花。
次张义立登九顶三绝 其一 大像
洪咨夔（宋代）

坐断江山现法身，大光明里万波旬。东风归棹津头过，同是慈航得度人。
闻雁和王惺岩韵
黄赵音（清代）

似共愁人语，还从醉里听。数行横月白，一字入云青。

历历关山道，凄凄长短亭。今宵归梦远，随尔宿沙汀。
过梅节悠故宅
张孟兼（明代）

梅溪尚可作，吾亦溯微湍。力罢千金括，谋回万乘銮。

孤忠殉社稷，乱石葬衣冠。依约曾栖处，枫邱血尚丹。
寓迥龙里花木颇盛，诗以咏之
金应澍（清代）

城市山林趣，萧森气象舒。晚风开茉莉，初日照芙蕖。

时和放翁句，犹能驎士书。何时故乡返，五亩更安居。
尔雅新义成查许国以诗见惠依韵答之二首 其一
陆佃（宋代）

背未成鲐齿未鲵，暂时来放五云低。初从荆国犹年少，久侍神皇见日跻。

近正铅黄新眼目，指南尘土旧轮蹄。爱君文采真难敌，他日横空是紫霓。
元夕与莘老俱宿斋因寄莘老
彭汝砺（宋代）

零雨其濛春始和，明星有烂夜如何。笙篁故与风声远，灯火疑添月色多。

渐老自能忘世味，欲明更起看天河。定留太一青藜照，愿寄荆人白雪歌。
练川道中次胡汲古韵
林景熙（宋代）

客中还又客，回首忆并州。
一枕江湖梦，五更风雨舟。
水寒荷叶老，虫响豆花秋。
几度看云坐，吾生亦觉浮。
修龟山鱼池示众僧
元稹（唐代）

劝尔诸僧好护持，不须垂钓引青丝。

云山莫厌看经坐，便是浮生得道时。
再拟老杜诸将 其五
赵翼（清代）

西南北已武功皆，何意东溟起瘴霾。戎索疆才恢玉垒，职方地肯弃珠厓。

兵收裨海蓬瀛岛，星贯穹霄毕昴街。从此万方清晏奏，岂徒韩笔纪平淮。
闽峤军中
陈某（宋代）

翠华齐拥霍嫖姚，却向青山说豹韬。
兵马夜行残月下，弓旌寒响朔风高。
壶浆故老愁啼血，野饭将军猛茹毛。
自笑书生随玉帐，也腰刀剑束征袍。
寿太师益公 其十一
洪适（宋代）

残生无似辱甄收，正作儒官已过优。只有望云朝夕念，恩波傥得下炎洲。
茶中杂咏。茶灶
皮日休（唐代）

南山茶事动，灶起岩根傍。水煮石发气，薪然杉脂香。

青琼蒸后凝，绿髓炊来光。如何重辛苦，一一输膏粱。
从时中乞薄团
黄庭坚（宋代）

织蒲投我最宜寒，正欲阴风雪作团。
方竹火炉趺坐稳，何如矍铄跨征鞍。
宫词 其十九
花蕊夫人徐氏（唐代）

小毬场近曲池头，宣唤勋臣试打毬。先向画楼排御幄，管弦声动立浮油。
菩萨蛮
屈蕙纕（清代）

湘娥泪染湘筠紫。洞庭波冷金风起。梦断九疑云。箫韶声不闻。

依依江上柳。也觉惊秋瘦。木落夜猿啼。天空星欲稀。
步过县南长桥游南山普宁寺山高处有塔院及小
陆游（宋代）

偶扶藤杖过南津，野寺长桥发兴新。
暂就清溪照须鬓，不妨翠雾湿衣巾。
山萦细栈疑无路，树落崩崖欲压人。
朝暮有程常猝猝，何因携酒上嶙峋？
颂古十六首 其十五
释明辩（宋代）

住山身已老，世事任乖张。年来无侍者，客到自烧香。
与梧州刘中丞
李涉（唐代）

三代卢龙将相家，五分符竹到天涯。

瘴山江上重相见，醉里同看豆蔻花。
比与鲜于柬之游池上已而辱三诗见示因次韵
晁公溯（宋代）

资州有佳儿，贤哉青云器。
过我池上游，长啸薄炎炽。
折花爱欹红，堕叶轻拾翠。
风流良不凡，可用观子志。
二月二十四日杨廷秀郎中诸友约游西湖佘以小
喻良能（宋代）

都城西头二月尾，湖水平堤縠纹起。
南北山光罨画中，浅深草色裙腰里。
群仙领客泛艅艎，黄帽劈波惊鰋鲤。
中流剧谈闻两岸，阖坐题诗动盈纸。
如渑自足醉朋从，馀沥犹能沾走史。
当年曲水迹已陈，此日渼陂欢莫拟，
蹇予小疾独不至，诗伯索诗殊未已。
笔已老矣何能为，但诵西湖比西子。
次韵黄尧翁斗鸡三首 其一
张纲（宋代）

宴罢金鸡列，笼瞻黼座遥。两雄争定霸，一战息虚憍。

忍受摧冠辱，贪承赐锦饶。如何纪渻氏，今乃混渔樵。
题晴峰双涧图寄故里刘存大秀才
刘崧（元代）

一峰巉岩白云中，双涧下出蟠西东。湍撞石斗雷电激，白日虚谷回松风。

风声浩汹泉声合，飞蔓樛枝青匝沓。岩深路暗不逢人，似有呼猿在相答。

此图此景真绝奇，彷佛梦中曾见之。手招仙人赤松子，照影太乙莲花池。

只今怀禄未能往，日日凭高增怅怏。故山更在彭蠡外，武姥仙坛俨相向。

仙坛楼阁开岧峣，流水百折通溪桥。我家草堂小河口，白沙翠竹寒萧萧。

瓜畦桑坞带原陆，五月柴门映江绿。田翁稚子笑相迎，醉折山花唱村曲。

缅思此乐安得同，万里愁绝孤飞鸿。卷图却寄山中客，他日来寻黄绮公。
句
梁锽（唐代）

堂高凭上望，宅广乘车行。（《咏郭令公宅》。

见《封氏闻见记》）
崇因寺
晏殊（宋代）

卷帘山色眼前见，入夜涛声枕上闻。
苔径雨馀堆落叶，石楼风静锁寒云。
自临安往富春过芝泥岭示随行李巡检
张宪（元代）

平明升肩舆，相与东西征。浮岚翳远道，宛在云中行。

连山互低昂，曲折如送迎。接天蔽乔木，涧与风争声。

前登芝泥岭，雨意渐觉晴。曈昽日色薄，萧瑟衣裳轻。

畏途见鹿角，高砦屯乡兵。綵旗病目眩，严鼓羁魂惊。

凭轼若梦寐，抚𩨨伤浮生。顾谓李飞尉，我行犹几程。
鹧鸪天 题应山县城南渡蚁桥，桥东数步法与
宋＊（元代）

十万玄驹过两堤。一双丹凤上天池。科名已向生前定，阴德仍从暗里窥。龙虎榜，＊＊诗。同胞同甲照当时。同宗盛事嗟微异，后折蟾宫向下
鲁肃过蒙屯下
陈寿（魏晋）

鲁肃代周瑜，当之陆口，过蒙屯下。肃意尚轻蒙，或说肃曰：“吕将军功名日显，不可以故意待之，君宜顾之。”遂往诣蒙。酒酣，蒙问肃曰：“君受重任，与关羽为邻，将何计略以备不虞？”肃造次应曰：“临时施宜。”蒙曰：“今东西虽为一家，而关羽实虎熊也，计安可不豫定？”因为肃画五策。肃于是越席就之，拊其背曰：“吕子明，吾不知卿才略所及乃至于此也。”遂拜蒙母，结友而别。时蒙与成当、宋定、徐顾屯次比近，三将死，子弟幼弱，权悉以兵并蒙。蒙固辞，陈启顾等皆勤劳国事，子弟虽小，不可废也。书三上，权乃听。蒙于是又为择师，使辅导之，其操心率如此。
爱月夜眠迟
林希逸（宋代）

意爱多成癖，清秋怅望时。月能向人好，夜不恨眠迟。

捣药何为者，停杯屡问之。貂裘蟾正恋，鸳枕蝶休痴。

昼短何须烛，更寒且咏诗。婆娑无影处，料得梦相随。
贞节莫孺人三首 其三
林士元（明代）

一自良人逝，冰霜苦自持。红颜身不死，白璧行无疵。

镜里铅华谢，胸中铁石期。覆舟身不没，节孝有天知。
春草
钮琇（清代）

不信繁华事已空，伤心南浦复蒙蒙。何年陵寝斜阳外，几处亭台暮霭中。

历乱影连流水碧，萋迷香衬落花红。多情陌上双蝴蝶，犹是飞飞失故丛。
落花
李建勋（唐代）

惜花无计又花残，独绕芳丛不忍看。暖艳动随莺翅落，

冷香愁杂燕泥干。绿珠倚槛魂初散，巫峡归云梦又阑。

忍把一尊重命乐，送春招客亦何欢。
题焦寺丞诗册三绝 其三
吕本中（宋代）

河朔家人堕渺茫，江南风日正舒长。已知原上鹡鸰处，更入云间鸿雁行。
和勉之种菜
岑澄（清代）

不稼深知素食非，他乡还种菜成围。咬根我辈原当肉，抱瓮人谁解息机。

暮雨疏花沿屋展，晓风黄蝶过墙飞。南山亦有荒畬在，何日同君种豆归。
金陵歌
袁袠（明代）

夹岸垂杨起画楼，秦淮烟浪接天流。
朝朝桂桨来江口，夜夜兰灯集渡头。
冬日田园杂兴
范成大（宋代）

斜日低山片月高，睡余行药绕江郊。
霜风捣尽千林叶，闲倚筇枝数鹳巢。
炙背檐前日似烘，暖醺醺后困蒙蒙。
过门走马何官职，侧帽笼鞭战北风！
屋上添高一把茅，密泥房壁似僧寮。
从教屋外阴风吼，卧听篱头响玉箫。
松节然膏当烛笼，凝烟如墨暗房栊。
晚来拭净南窗纸，便觉斜阳一倍红。
乾高寅缺筑牛宫，巵酒豚蹄酹土公。
牯牸无瘟犊儿长，明年添种越城东。
放船开看雪山晴，风定奇寒晚更凝。
坐听一篙珠玉碎，不知湖面已成冰！
拨雪挑来踏地菘，味如蜜藕更肥醲。
朱门肉食无风味，只作寻常菜把供。
榾柮无烟雪夜长，地炉煨酒暖如汤。
莫嗔老妇无盘飣，笑指灰中芋栗香。
煮酒春前腊后蒸，一年长飨瓮头清。
廛居何似山居乐，秫米新来禁入城。
黄纸蠲租白纸催，皂衣旁午下乡来。
长官头脑冬烘甚，乞汝青钱买酒回。
探梅公子款柴门，枝北枝南总未春。
忽见小桃红似锦，却疑侬是武陵人。
村巷冬年见俗情，邻翁讲礼拜柴荆。
长衫布缕如霜雪，云是家机自织成。
寒雨中偶赋
陆游（宋代）

暮年心事与谁同？到处飘然一病翁。
断梦凄凉灯影里，残诗零落雨声中。
莫惊颜鬓浑非昨，略数朋侪已半空。
祠禄上还犹负媿，何功班缀冠僊蓬？
陆少宰与绳北上迂道见访山中赠别 其四
王世贞（明代）

浊酒离亭望眼孤，明朝春色傍艖䒀。燕中啼鸟知无数，莫遣空林闻鹧鸪。
同潘屯田冬日早朝
张文琮（唐代）

假寐怀古人，夙兴瞻晓月。通晨禁门启，冠盖趋朝谒。

霜霭清九衢，霞光照双阙。纷纶文物纪，焕烂声明发。

腰剑动陆离，鸣玉和清越。
画堂春 即景
洪炳文（清代）

青山半角隐斜阳。梧桐庭院招凉。何时梦入水云乡。

一枕黄粱。

明月良宵隐隐，藕花香忆潇湘。多情秋士更神伤。

搅断柔肠。
问梅
史安叔（宋代）

瘦藤拄晓觅寒梅，着蕊南枝开未开。
只我往来亭下路，芒鞋颠倒印苍苔。
悼达兼善平章
王冕（元代）

出师未捷身先死，忠义如公更不多。
岂直文章惊宇宙？尚余威武振山河。
中原正想刘安世，南海空思马伏波。
老我未能操史笔，怀思时复动哀歌。
蒸豚
紫衣师（宋代）

嘴长毛短浅含膘，久同山中食药苗。
蒸处已将蕉叶裹，熟时兼用杏浆浇。
红鲜雅称金盘饤，熟软真堪玉箸挑。
若把膻根来比并，膻根自合吃藤条。
楼居即事
刘韵（清代）

开轩俯瞰尽桃花，映带衣裾灿晓霞。雨后收花待春雪，为儿靧面作妍华。
禅人并化主写真求赞 其一九二
释正觉（宋代）

披风兮崇丘，玩月兮方舟。一身不羁兮太平时节，八纮无碍兮清白谁俦。
三洞
方凤（宋代）

金华北山三洞天，垂髫欲往今华颠。
春风吹衣雨洗屐，瘦筇忽拄苍山烟。
山高地平走幽涧，根终石上森楠梗。
步从飞桥瞰石洞，崖色阅世知几年。
风痕雾迹化异物，龙首昂左尾右旋。
就中暗穴如蟆颐，急水泻碧鸣娲弦。
逆流束炬照徙涉，肩背擦石行拳挛。
水穷路夷内景得，以炬交烛穷幽玄。
细纹蹙波涌浪拦，皓彩凝雪飞霜鲜。
大为狮子虎犀旬，琐碎亦复蜂屯然。
蜿蜒双蟠角尾具，一一玉爪拿苍坚。
穹龟负甲色深墨，长蛇白质相萦缠。
钟能钟声鼓能鼓，不假枞笔和谁悬。
直棂斜槛藏湢室，短畦长町移原田。
青云白霓五色霞，笑画败絮留丹铅。
中途经过最深省，伏身低眺洞口泉。
空明一红线隔远见，秋蟾浴海光婵娟。
左岩袈衣颇横亘，叠摺众皱垂蹁跹。
自余神怪不可枯，似凿非凿镌非镌。
出登山腰叩中洞，外视石井闻潺潺。
入深踏险思缒绠，长竿揭炬后且先。
水帘可俯心为悼，到此十九归言遄。
嗜奇不惮历磊砢，足以目故差轻便。
翻身却望水帘处，银河天落悬吾前。
常情疑复下百尺，积水定作神龙渊。
石乾径辟却易进，玉笋拔地修而圆。
宜为渊处乃为屋，亦可摩藓题新篇。
同游怪我久未出，笑谓岂欲井底眠。
林幽风起日已晚，犹睨高洞山之巅。
薪蒸可买樵我导，不远数里仍攀缘。
傍从石壁入深坼，如铁户限琼为榜。
俨然海相挂珠络，熟视始信非夸传。
左为朝真正面入，便想笙鹤遨群仙。
云霞波涛仙衣裳，奇诡岂必下洞专。
歘然修梁架岩起，左右苍白龙形全。
望中极底胜漆黑，双扉隐隐启半边。
天光一道烛扉内，知此明罅从何穿。
霤深壁峭不可往，安得插羽如飞鸢。
嗟余兹游尚牵俗，身所骤历辞难宣。
但思乞水学坡老，洗眼看字消余年。
宿度息
杨万里（宋代）

薄云翳佳月，风为作金篦。
我行以事役，云行亦壮为。
如何今夕寒？只与客子期。
志情岂我辈，能禁秋兴悲。
短檠不解事，唤我哦新诗。
小圃雨霁
宋庠（宋代）

风雨残秋罢，年芳遂悄然。
黄花沉暮蝶，苍柳啸孤蝉。
霁日高弥淡，曛霞冷不鲜。
忽闻双鹤唳，心断故谿田。
感事 其二
陈炽（清代）

食货生之源，易穷久乃变。金玉炫耳目，始觉菽粟贱。

逐末竞锥刀，举世互相煽。海客多奇淫，大利遂私擅。

桑孔术亦工，何由救瞑眩。节流岂无策，睫远谁能见。

哀哉涸辙鱼，恻矣巢堂燕。
挽冬官周务斋先生三首 其三
林士元（明代）

同友天下士，断金二人心。君心如日月，流光照我襟。

共期百年如，事业耀亢参。何遽骑箕去，黯淡白云深。

我如孤飞鸟，求友慕遣音。小豚依玉树，蒹葭托寸忱。
恭州夜泊
范成大（宋代）

萆山硗确强田畴，村落熙然粟豆秋。
翠竹江村非锦里，青溪夜月已渝州。
小楼高下依盘石，弱缆西东战急流。
入峡初程风物异，布裙跣妇总垂瘤。
酣醉
温权甫（清代）

自怜同小鸟，到处觅枝栖。雪冻堆驴背，冰坚砌马蹄。

层云分上下，晓日辨东西。怯冷三分酒，沉沉醉似泥。
知府提举访求前守凌公遗迹忽于庭庑雨压复壁中得公所题诗赋六绝句 其四
赵蕃（宋代）

故相曾兴告讦风，一时多坐语言中。乃知复壁遮防意，是谓知公亦爱公。
秋林
于谦（明代）

一簇高低近翠微，碧云红树静依依。枝垂硕果霜初落，鸟露危巢叶渐稀。

僧寺楼台临竹坞，人家烟火隔柴扉。半竿落日斜明处，又见松头一鹤归。
用黄子益韵二首 其二
裘万顷（宋代）

睡起忻然思虑少，病馀犹觉应酬艰。招摇风月聊须竹，收拾云烟幸有山。

但要世缘随手断，莫忧诗债几时还。追奔富贵非吾事，且占林泉一味闲。
道中有感
高蟾（唐代）

一醉六十日，一裘三十年。年华经几日，日日掉征鞭。
奉和经略庞龙图延州南城八咏 其六 延利渠
司马光（宋代）

枝分清浅流，纵横贯城市。还如恩在人，润泽无终既。
戊午仲春同甲小集次旧韵
周必大（宋代）

会老三人似颍川，同生绛县免疑年。
尊常有酒何妨醉，事每无疑即是仙。
俭欲固应知足足，忘形谁问是肩肩。
香山已写丹青像，洛诵仍凭副墨传。
仲春繁台饮饯醉归口占呈陈边二使君
李梦阳（明代）

昼日起风花欲开，过鸿未尽巢燕来。看山巳严阳翟驾，群饯复聚梁王台。

苦云离合每不易，便醉颠倒何嫌猜。背阁碧树故袅袅，当筵哢鸟时徘徊。

不见当年艮岳盛，今日累累青草堆。
李璮归国
赵昀（宋代）

力扶汉鼎赖元勋，泰道宏开万象新。声暨南郊方慕义，恩渐东海悉来臣。

凯书已奏三边捷，庙算全消万里尘。坐致太平今日事，中兴宝运喜环循。
阮长孺招同诸子集圭峰漱玉社
黎崇勚（明代）

何年辟社桂山阳，林木阴森磴道长。几片白云閒出岫，一泓秋水漫流觞。

清虚不异神仙地，幽旷真成翰墨场。更有词人吟兴罢，石床高枕傲羲皇。
途中秋晚送友人归江南
崔涂（唐代）

又指烟波算路岐，此生多是厌羁离。正逢摇落仍须别，

不待登临已合悲。里巷半空兵过后，水云初冷雁来时。

扁舟未得如君去，空向沧江梦所思。
翠楼吟 骤雨初过纳凉池上，用香雪庐主人韵
张景祁（清代）

拂簟邀云，眠琴选石，清阴片时难再。轻雷池上转，顿收尽炎曦林外。

天■移海。看萍碎跳珠，荷喧欹盖。馀声在。夜来应怕，舞衣红坏。

襟带。萦绕蘋风，把水窗全拓，钿筝同载。凉花和翠摘，觉蝉鬓残妆都改。

银镫无赖。又网户潜遮，纱屏斜界。虬签快。袜尘何处，挂檐星大。
泊舟淮阳
尹廷高（元代）

孤舟夜泊倚皇城，天际归心促晓程。二十四桥霜月冷，卧听钟鼓送人行。
正夜侍宴应诏（《英华》作正月望夜上阳宫侍宴应制）
薛曜（唐代）

重关钟漏通，夕敞凤凰宫。双阙祥烟里，千门明月中。

酒杯浮湛露，歌曲唱流风。侍臣咸醉止，恒惭恩遇崇。
思还人四方四首
释文珦（宋代）

草间小虫鸣素秋，唤起妾身离别愁。
愁多宛转结成梦，梦远直过西凉州。
渔家傲 其一
黄庭坚（宋代）

万水千山来此土。本提心印传梁武。对朕者谁浑不顾。

成死语。江头暗折长芦渡。

面壁九年看二祖。一花五叶亲分付。只履提归葱岭去。

君知否。分明忘却来时路。
小雪前三日锺冠之约余侍老人行山舟发后洪入
洪咨夔（宋代）

溪流转处两三家，落落疏林浅浅沙。
可是小春风物早，檐头一束杜鹃花。
送别高安黄宰
刘崧（元代）

春日宾曹盛，骊歌发县关。眼看朱绂去，心折画辕攀。

垄麦连云细，江花过雨斑。筠阳真大郡，犹迟一年还。
烹茶
陆游（宋代）

曲生可论交，正自畏中圣。年来衰可笑，茶亦能作病。

噎呕废晨飧，支离失宵暝。是身如芭蕉，宁可与物竞。

兔瓯试玉尘，香色两超胜。把玩一欣然，为汝烹茶竟。
君子行
卢龙云（明代）

君子防未然，世道险且艰。谈笑有戈矛，平地生波澜。

众言成市虎，三至惑大贤。燕石能混璧，野鸟易为鸾。

谁云古达者，不畏嫌疑间。御寒以重裘，君其善自全。
书山馆壁
寇准（宋代）

秋作西南使，千林覆去程。
四时无日影，终夜有猿声。
路入溪云过，人穿鸟道行。
不堪孤驿望，风雨动乡情。
食杨梅荔枝思去年
张舜民（宋代）

杨梅味已酸，荔子色能丹。
火齐骊龙脱，江绡玉露团。
谪居深不负，沈醉亦何难。
今岁无人剥，吁嗟任满盘。
予顷时有一联云太饱伤清气微寒最好诗葛天民
苏泂（宋代）

太饱伤清气，微寒最好诗。
轻鸥怜野性，垂柳让风姿。
智巧从天赋，疏狂听我为。
极知贫者病，未许药能医。
雪十首
杨公远（宋代）

万籁更深寂不鸣，窗间恍觉月微明。
情知是雪疑非雪，忽听前村折竹声。
将归三首 其一
郭祥正（宋代）

春田岂不美，春园亦可佳。田水流决决，园禽语喈喈。

荷笠复携流，动作颇自谐。邻叟三五辈，击壤欢无涯。

禄仕四十年，志运良已乖。许国既无补，陷阱几沈埋。

皇恩湛昭洗，印绶蒙优差。内循齿发衰，愧彼英俊偕。

休焉保其终，飞章乞残骸。将归乐复乐，清风扫孤怀。
次王和夫避世入都
舒頔（元代）

生平性放旷，处世常澹然。但恐学未至，读书究其玄。

时经丧乱学，向慕心益坚。仰睇高飞鸿，翱翔入云烟。

云何杂燕雀，下与鸡鹜连。避谤去城市，寻幽适林泉。

枕流夜雨歇，坐石春风颠。徒抱心耿耿，复忧腹便便。

王君我畏友，时寄五色鲜。神鬼泣老笔，风雪走长篇。

文章古所贵，道义今谁传。将谓礼乐盛，遽罹干戈年。

六经既扫地，一物安得全。籍甚右军裔，荣让诸郎先。

依山更带水，问舍仍求田。花下鹿濯濯，云间鹤翩翩。

情怀渺何许，风月浑无边。尊酒何时会，醉赓云锦笺。
充城口号
邵伯温（宋代）

山围翠合水连云，万室楼台照眼明。
胜地风淳真乐国，四川惟说好充城。
喜张九至
周密（宋代）

相逢头尽白，握手便言诗。不患吟难好，翻愁世少知。

琴书存雅道，年运有通时。且醉花前酒，毋劳赋五噫。
聚远楼
单锡（宋代）

井邑银山匝画屏，层檐飞翼入苍冥。晓穿帘幕扶桑日，夜浸栏杆紫汉星。

春水涨来斜涧白，炉烟抹去半峰青。无边光景归吟日，莫向樽前辨醉醒。
湘月 题长沙郑淑荃女史云璈阁诗草
邓瑜（清代）

潇湘江上，有邮筒寄我，玉台新咏。睥睨吟坛雄树帜，肯让须眉辞骋。

刻玉为肠，镂冰为骨，团雪为情性。鲤鱼风好，送诗吹过烟艇。

除却苏氏兰言，谢家絮语，今日应推郑。密咏恬吟浑不厌，云外尚留馀韵。

笑我壶庐，爱君锦绣，样子描无准。瓣香私爇，存心当可遥證。
春雪呈知府龙图
文同（宋代）

胧胧玉魄沉霄彩，蔌蔌瑶花破晓阴。
和气所蒸缘异政，丰年之兆慰群心。
画楼卷白欢声洽，游骑障泥乐意深。
太守安闲民讼息，锦城无限好园林。
春色大文章
徐元钺（清代）

恰喜文章丽，分储九九辰。拓开千里目，绘出万家春。

谷借莺声助，帘穿燕语频。绿杨曾倚马，红杏记兴宾。

提笔怜多景，披图当写真。长安看欲遍，定有咏花人。
经秦皇墓
鲁交（宋代）

祖龙何事苦东巡，仙驾归来冢草新。
项籍已飞三月火，子婴犹醉六宫春。
元来沧海殊无药，却是芒砀暗有人。
自古乾坤属真主，骊山山下好沾巾。
新桐庐知县员外端修节行富有才名九霄未展於
李昉（宋代）

词笔凌云正后生，安贫守道住神京。
昔年南国无虚誉，今日终朝有令名。
杨柳岸边挥袂去，木兰舟里载书行。
琴堂莫作多时计，碧落方开万里程。